B4-0573, 0574/αναθ., 0575, 0576, 0577, 0579 και 0580/97

Ψήφισμα σχετικά με τα πορίσματα της ομάδας εμπειρογνωμόνων για τις ορμόνες της Παγκόσμιας Οργάνωσης Εμπορίου

Το Ευρωπαϊκό Κοινοβούλιο,

- έχοντας υπόψη τις οδηγίες 81/602/ΕΟΚ ((ΕΕ L 222 της 7.8.1981, σελ. 32)), 88/146/ΕΟΚ ((ΕΕ L 70 της 16.3.1988, σελ. 16)), 88/299/ΕΟΚ ((ΕΕ L 128 της 21.5.1988, σελ. 36)) και 96/22/ΕΚ ((ΕΕ L 125 της 23.5.1996, σελ. 3)) που απαγορεύουν την χρήση ορμονών στην εκτροφή των ζώων,

- έχοντας υπόψη τα ψηφίσματά του της 16ης Μαρτίου 1995 σχετικά με τον αγώνα κατά της μαφίας των ορμονών ((ΕΕ C 89 της 10.4.1995, σελ. 150)), της 22ας Σεπτεμβρίου 1995 για τη διάσκεψη σχετικά με τη χρήση αυξητικών ουσιών στην κτηνοτροφία ((ΕΕ C 269 της 16.10.1995, σελ. 227)) και της 18ης Ιανουαρίου 1996 σχετικά με τον αντίκτυπο των αποτελεσμάτων της επιστημονικής διάσκεψης που διοργάνωσε η Επιτροπή από 29.11. έως 1.12.1995 σχετικά με τις αυξητικές ουσίες στην παραγωγή κρέατος ((ΕΕ C 32 της 5.2.1996, σελ. 81)), καθώς και τα συμπεράσματα της εκθέσεως της Εξεταστικής Επιτροπής της 15ης Μαρτίου 1989 όπου επιβεβαιώνεται η αναγκαιότητα να απαγορευθεί η χρήση αυξητικών ορμονών στην εκτροφή των ζώων,

- έχοντας υπόψη την προκαταρκτική έκθεση που διαβιβάστηκε στις 7 Μαΐου 1997 από την ομάδα εμπειρογνωμόνων της ΠΟΕ στην Ευρωπαϊκή Κοινότητα στο πλαίσιο της διενέξεως μεταξύ των Ηνωμένων Πολιτειών και του Καναδά αφενός, και της Ευρωπαϊκής Κοινότητας αφετέρου, σχετικά με την απαγόρευση της εισαγωγής κρέατος επεξεργασμένου με ορμόνες στην Ευρωπαϊκή Κοινότητα,

Α. εκτιμώντας ότι σύμφωνα με την προκαταρκτική αυτή έκθεση κρίνονται αδικαιολόγητα τα μέτρα απαγόρευσης που ελήφθησαν από την Ευρωπαϊκή Κοινότητα και, συγκεκριμένα, ασυμβίβαστα προς τους κανόνες της συμφωνίας περί υγειονομικών και φυτοϋγειονομικών μέτρων της Παγκόσμιας Οργάνωσης Εμπορίου (ΠΟΕ)[semigr ] υπενθυμίζοντας ωστόσο ότι το θέμα των ορμονών δεν είναι δυνατόν να θεωρηθεί ως ένα απλό πρόβλημα φραγμού στις εμπορικές συναλλαγές, αλλά ότι συνεπάγεται άλλες πολύ πιο σημαντικές πτυχές, όπως εκείνη της προστασίας της ανθρώπινης υγείας, του περιβάλλοντος και των συνθηκών διαβίωσης των ζώων,

Β. λαμβάνοντας υπόψη ότι ένα μέρος της διεθνούς επιστημονικής κοινότητας αμφισβητεί τις επιστημονικές βάσεις της προκαταρκτικής έκθεσης της ομάδας εμπειρογνωμόνων της ΠΟΕ και εφιστά την προσοχή στον κίνδυνο τοξικότητας και καρκινογένεσης που συνεπάγεται η χρήση ορμονών στην κτηνοτροφία, όσον αφορά την ανθρώπινη υγεία[semigr ] εκτιμώντας εξάλλου ότι ο Codex alimentarius, τα πρότυπα του οποίου χρησιμοποιούνται ως πηγή αναφοράς σε περιπτώσεις διχογνωμιών στα πλαίσια της ΠΟΕ, δεν θεωρεί επικίνδυνες για την ανθρώπινη υγεία και την υγεία των ζώων τις εν λόγω ορμόνες,

Γ. εκτιμώντας τον ατελή χαρακτήρα των συμπερασμάτων της επιστημονικής διάσκεψης για τις ορμόνες που διοργανώθηκε από την Επιτροπή στα τέλη Νοεμβρίου 1995 και υπενθυμίζοντας το αίτημά του σχετικά με τη διεξαγωγή διασκέψεως για την παρακολούθηση των αποτελεσμάτων σε ζητήματα που αφορούν την ποιότητα του κρέατος, την προστασία των ζώων καθώς και τις μακροπρόθεσμες επιπτώσεις της χρήσης αυξητικών ορμονών στην κτηνοτροφία,

Δ. εκτιμώντας ότι στο θέμα της υγείας των ανθρώπων και των ζώων, πρέπει να υπερισχύσει η αρχή της πρόληψης οποιουδήποτε άλλου προβληματισμού, και ότι οι επιταγές της επισιτιστικής ασφάλειας είναι ουσιαστικές καθώς και ότι η κρίση της τρελλής αγελάδας απλώς επιβεβαίωσε την πεποίθηση αυτή,

Ε. εκφράζοντας την έντονη ανησυχία του για το γεγονός ότι η εν λόγω προκαταρκτική έκθεση έχει ήδη υπονομεύσει την εμπιστοσύνη της κοινής γνώμης, τόσο μεταξύ των καταναλωτών όσο και μεταξύ των κτηνοτρόφων της Ένωσης, κυρίως υπό το φως της κρίσης της ΣΕΒ,

1. κρίνει απαράδεκτη την προκαταρκτική έκθεση που εξέδωσε η ομάδα εμπειρογνωμόνων της ΠΟΕ και καλεί την Επιτροπή και το Συμβούλιο, στην περίπτωση που η ΠΟΕ εγκρίνει στην τελική της απόφαση το περιεχόμενο της εν λόγω έκθεσης, να χρησιμοποιήσουν όλες τις νομικές διαδικασίες, παρά τις πιέσεις ορισμένων τρίτων χωρών, ούτως ώστε να διατηρηθεί η απαγόρευση εισαγωγών κρέατος με ορμόνες[semigr ]

2. υποστηρίζει τις προσπάθειες της Επιτροπής ενόψει της υποβολής στη διαιτησία της ΠΟΕ επαρκώς πειστικών επιχειρημάτων που να αιτιολογούν τα απαγορευτικά της μέτρα και καλεί την Επιτροπή να ζητήσει με επιμονή από την ομάδα εμπειρογνωμόνων της ΠΟΕ να υποβάλει νέα επιστημονικά στοιχεία ως μέρος μιας νέας αξιολόγησης των κινδύνων[semigr ]

3. καλεί την Επιτροπή, ανεξάρτητα από τη διαδικασία ανακοπής κατά της ειδικής ομάδας της ΠΟΕ, να λάβει περαιτέρω μέτρα που θα εξασφαλίζουν ότι οι καταναλωτές στην ΕΕ θα μπορούν και στο μέλλον να αγοράζουν κρέας που παράγεται χωρίς την προσθήκη αυξητικών ορμονών[semigr ] φρονεί ότι στο πλαίσιο των εν λόγω μέτρων πρέπει κατά κύριο λόγο, να εντατικοποιηθούν οι έλεγχοι τόσο σε κοινοτικό επίπεδο όπως και σε επίπεδο κρατών μελών σχετικά με την τήρηση της απαγόρευσης της παραγωγής, του εμπορίου και της χρήσης αυξητικών ορμονών και τη διασφάλιση επαρκούς και πλήρους επισήμανσης για την προέλευση όλων των κρεάτων και προϊόντων με βάση το κρέας που διατίθενται στην αγορά της ΕΕ[semigr ]

4. καλεί την Επιτροπή να υποβάλει μία σαφή στρατηγική στο πλαίσιο των προσεχών μεταρρυθμίσεων της κοινής οργάνωσης της αγοράς βοείου κρέατος και γάλακτος, ούτως ώστε να διαφυλάξει το μέλλον των τομέων αυτών και να επιτρέψει συγχρόνως στην Ένωση να τηρήσει τις δεσμεύσεις που ανέλαβε έναντι των εταίρων της στους κόλπους της ΠΟΕ[semigr ]

5. καλεί την Επιτροπή να πραγματοποιήσει και να διασφαλίσει τη δημοσίευση επιστημονικών ερευνών σχετικά με τις αλληλεπιδράσεις με άλλες ουσίες και τις μακροπρόθεσμες επιπτώσεις της χρήσης των αμφιλεγόμενων αυξητικών ορμονών, ούτως ώστε να καθορισθούν κυρίως οι κίνδυνοι βλαβών στο γενετικό υλικό και προκλήσεως καρκίνου[semigr ]

6. καταγγέλλει τη χρησιμοποίηση των προτύπων του Codex alimentarius ως μοναδικών κριτηρίων αναφοράς για τη διαιτησία στα πλαίσια της ΠΟΕ, αφενός μεν διότι είναι ξεπερασμένα από επιστημονική άποψη, αφετέρου δε λόγω των μη δημοκρατικών και αδιαφανών διαδικασιών του εν λόγω Codex[semigr ] επισημαίνει ότι τα αποφασιστικά επιστημονικά επιχειρήματα για τη λήψη της αποφάσεως στην ομάδα της ΠΟΕ, βασίζονται κατά κύριο λόγο σε στοιχεία που διετέθησαν από τους ίδιους τους βιομηχανικούς κύκλους[semigr ]

7. απαιτεί τη διατήρηση της απαγόρευσης της χρησιμοποίησης ορμονών καθώς και την απαγόρευση εισαγωγής κρέατος με ορμόνες[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στις κυβερνήσεις των κρατών μελών και στην Παγκόσμια Οργάνωση Εμπορίου.